text: Tommy hilste på
  27 april 2015 kl. 16.46
  Hanstorken Tommy fløj ned på gårdspladsen, da han vendte tilbage til reden på Smedager. Gårdens ejer gik ud og hilste på ? og så fløj han tilbage til reden.
  - Det hele var som det skulle være, siger bestyrelsesmedlem i storkene.dk, Mogens Lange Petersen, til TV SYD.
  TV SYDs kamera fulgte genforeningen ? som gerne skal ende med flere æg i reden og flyvefærdige unger.
  - Det skal helst ske inden begyndelsen af maj. Ellers begynder det at knibe med føden senere på sommeren.
  Annika har ventet flere uger på sin mage. Og hun har lagt flere ubefrugtede æg. Dem har Tommy smidt ud af reden i dag.
  Når de nye æg er lagt, tager det 32 dage, før storkeungerne kommer til verden. Derefter er de i reden i to måneder, hvor både storke-mor og storke-far passer på dem, indtil de er klar til at stå på egne ben.
  Et storkepar skal helst få mere end to unger for at føre bestanden videre.
  - Helst 2,5 unge pr. rede. Hele turen til f.eks. Afrika slår 50 procent af ungerne i hjel. Så statistisk set er to af ungerne fra sidste år døde, siger Mogens Lange Petersen til TV SYD.
  - Så de skal helst have så mange unger pr. kuld for at ungerne kan vende tilbage.
  